Boek: Lees dié Jodi Picoult-boeke in Afrikaans | Maroela Media
Twee van Jodi Picoult se topverkopers, “Die Belydenis” en “Negentien Minute”, is nou ook in Afrikaans beskikbaar. Dit is deur Daniel Hugo vertaal.
Nadat hy jare lank wreed verbaal en fisiek deur klasmaats geboelie is, knak die 17-jarige Peter Houghton een oggend. Binne slegs negentien minute sterf tien inwoners van die dorp Sterling in Amerika.
Die geskokte gemeenskap is vasberade dat geregtigheid moet geskied. Soos die hofsaak ontvou en Peter getuienis lewer, kom dit egter aan die lig dat die inwoners van Sterling ’n rol daarin gespeel het om ’n innemende, liefdevolle seun in ’n massamoordenaar te laat verander.
Negentien Minute is die tweede fondslystitel van Jodi Picoult wat in Afrikaans vertaal word. Die Belydenis het in Februarie vanjaar verskyn en op die topverkoperlyste geboer. Haar jongste boek is in Oktober op die rakke en word ook deur Jonathan Ball Uitgewers uitgegee.
Luister ook hier na ‘n opsomming van Negentien Minute.
Jodi Picoult is ’n gewilde en geliefde skrywer van etlike topverkopers, waaronder My Sister’s Keeper, Nineteen Minutes, The Storyteller en Small Great Things. Sowat 40 miljoen eksemplare van haar boeke is tans wêreldwyd in druk. Meer as 25 romans het al uit haar pen verskyn en haar werk is reeds in 34 tale vertaal. My Sister’s Keeper is ook in ’n rolprent omskep. Picoult is al verskeie kere bekroon, onder meer met die New England Book Award. Sy woon in New Hampshire in Amerika saam met haar man en drie kinders.
Daniel Hugo is ’n bekroonde vertaler, digter en taalpraktisyn. Hy is al twee keer deur die Suid-Afrikaanse Akademie vir Wetenskap en Kuns vereer vir sy vertalings uit Nederlands na Afrikaans.
Koop die boek by Jonathan Ball Uitgewers
Boek: ‘By die dag’ – vir poësieliefhebbers